## FGV produïx anualment 2,3 milions de kilowatts hora gràcies als més de 10.000 panells solars instal·lats en les seues instal·lacions

*** L’estalvi en la factura energètica va ascendir a 1,1 milions d’euros i es va evitar l’emissió de 281,5 tones de diòxid de carboni a l’atmosfera
* Amb esta producció es podria proveir el consum elèctric anual de 720 llars valencianes o una població de prop de 1.800 habitants**

La instal·lació de panells solars en les cobertes dels tallers de Ferrocarrils de la Generalitat Valenciana ([FGV](http://www.fgv.es/page.php)) ha permés la producció de 2.346.014 kilowatts hora (kWh) anualment, 1.451.274 dels quals es van generar en les instal·lacions de Metrovalencia i 894.740 en les de TRAM d’Alacant.

Eixes xifres, segons dades registrades en 2023, han suposat evitar l’emissió de 281,5 tones de diòxid de carboni a l’atmosfera durant un any, 174,2 de l’explotació ferroviària de València i 107,4 de la d’Alacant.

FGV disposa de 10.400 panells solars fotovoltaics en les cobertes dels tallers de l’empresa, situats a València (Machado, Tarongers i València Sud) i Alacant (El Campello), que es van connectar i van començar a produir energia el mes d’octubre d’eixe any.

Esta instal·lació ocupa una superfície de 18.000 metres quadrats, la qual cosa suposa una de les instal·lacions més grans de plaques fotovoltaiques situades en cobertes industrials a la Comunitat Valenciana i una de les més grans d’Espanya de caràcter públic.

La instal·lació d’El Campello ha produït 894.740 kilowatts hora; la de València Sud, 682.920; la de Machado, 452.522, i la de Tarongers, 315.832 kilowatts hora. La suma arriba als mencionats 2.346.014 kilowatts hora en un any.

Amb esta producció energètica es podria proveir el consum elèctric anual de 720 llars valencianes, l’equivalent a una població de prop de 1.800 habitants.

Al seu torn, esta producció suposa per a l’empresa pública un estalvi anual d’1.113.204,66 euros en la factura elèctrica: 744.504,90 euros en Metrovalencia i 368.699,76 euros en TRAM d’Alacant, sense aplicar l’IVA.

L’energia solar fotovoltaica basa el seu funcionament a transformar l’energia del sol, inesgotable i neta, en energia elèctrica. La llum solar, en incidir en les cèl·lules dels panells de silici, es transforma en esta energia. El corrent continu generat pels mòduls es transforma en corrent altern en l’inversor i el transformador eleva el voltatge fins al nivell de tensió de la xarxa elèctrica a la qual s’exporta.

Fecha: 29/09/2024